รัฐสภา ไม่รับหลักการวาระแรก ร่างรัฐธรรมนูญแห่งราชอาณาจักรไทย แก้ไขเพิ่มเติม ที่เสนอโดยประชาชน
การประชุมร่วมกันของรัฐสภา นายชวน หลีกภัย ประธานรัฐสภา ทำหน้าที่ประธานการประชุม โดยเป็นการลงมติวาระที่ 1 ร่างรัฐธรรมนูญแห่งราชอาณาจักรไทย แก้ไขเพิ่มเติม ที่เสนอโดยนายพริษฐ์ วัชรสินธุ์ และประชาชนผู้มีสิทธิ์เลือกตั้งร่วมกันลงรายชื่อ จำนวน 135,247 คน หลังใช้เวลาพิจารณาวานนี้ (16 พ.ย.64) รวมกว่า 16 ชั่วโมง การลงมติเป็นการลงคะแนนแบบเปิดเผย ด้วยการขานชื่อสมาชิกเรียงตามลำดับอักษร ซึ่งร่างรัฐธรรมนูญที่ได้รับความเห็นชอบจะต้องได้รับเสียงไม่น้อยกว่ากึ่งหนึ่ง 362 เสียง ของสมาชิกรัฐสภาที่มีอยู่ทั้งหมด 723 เสียง และในจำนวนนี้ต้องมีเสียง ส.ว.เห็นชอบไม่น้อยกว่า 1 ใน 3 หรือ 83 เสียง จึงจะผ่านความเห็นชอบวาระที่ 1 และตั้งคณะกรรมาธิการวิสามัญพิจารณาแปรญัตติต่อไป แต่หากไม่ผ่านความเห็นชอบร่างรัฐธรรมนูญนี้ตกไป ผลการลงมติปรากฎว่า ที่ประชุมมีมติรับหลักการ ด้วยคะแนน 206 ต่อ 473 เสียง และในจำนวนนี้มีเสียง ส.ว.รับหลักการ 3 เสียง ซึ่งถือว่าไม่ถึงกึ่งหนึ่งจึงถือว่าไม่รับหลักการร่างรัฐธรรมนูญฉบับนี้สำหรับประเด็นที่เสนอแก้ไขในร่างรัฐธรรมนูญฉบับประชาชนที่สำคัญคือ ให้ยกเลิกวุฒิสภาเหลือสภาผู้แทนราษฎรเพียงสภาเดียว , การปรับโครงสร้างศาลรัฐธรรมนูญและองค์กรอิสระ ให้ผู้ที่มาจากระบบการคัดเลือกของ คสช. พ้นจากตำแหน่ง , ยกเลิกยุทธศาสตร์ชาติ 20 ปี และยกเลิกหมวด 16 การปฏิรูปประเทศ ในรัฐธรรมนูญ 2560 , กำหนดที่มานายกรัฐมนตรีต้องเป็น ส.ส. เท่านั้น และเสนอกลไกต่อต้านรัฐประหาร